 Ụlọ ọrụ Anambra State Community and Social Development Agency, ASCSDA bụ ụlọ ọrụ mmepe ụlọ ọba ego mba ụwa na-enye nkwàdo na steeti Anambra ekwuola na ọ ga-amalitekwa ikesàkwùrù ụfọdụ ime obodo dị iche-iche na steeti ahụ ego iji kwàlite atụmatụ ọrụ mmepe malite nụbọchị Mọnde izuụka na-abịa abịa.  Ọ bụ onyeisi ụlọ ọrụ ahụ, bụ maazị Chudi Mọjekwu kwupùtara nke a na mmemme inye ọzụzụ mkpụrụ ụbọchị abụọ, bụ nke a chịkọbààrà ndị a họpụtara isonyè nòtù ọrụ dị iche-iche nịhazi ya bụ atụmatụ nokpuru ọchịchị ndị ahụ a ga-ekesàra ego nizuụka na-abịa abịa, nke gụnyere okpuru ọchịchị Awka South, Anambra East, Anambra West na Dunukọfịa. O mere ka a mara na ego ahụ bụ naanị maka ụmụ obere ọrụ mmepe dịgasị iche-iche, dịka ọ dị atụmatụ mmepe obodo ma ọ bụ atụmatụ mmepe òtù ahụ, bụ Community Development Plans CDPs ma ọ bụ Group Development Plans GDPs notu notu; ma gwakwa ha na a ga-enye ha akwụkwọ ozi ikike sitere ụlọ ọba ego mba ụwa ma ọzụzụ ahụ bịa na njedobe, iji nwe ike ide akwụkwọ ịdọrọ paseentị iri atọ nime ego niile a ga-eji rụọ ya bụ ọrụ nokọuru ọchịchị ha dị iche-iche.Ọ gakwàzịrị nihu kwuo na site nokpuru amụmà ọrụ ahụ, na Enugwu-Agụleri dị nokpuru ọchịchị Anambra East arụọla ụlọ ezumeezù, bụ ebe ụmụnwoke na ụmụnwaanyị obodo ahụ ga na-enwe nzukọ ha.Na ntụnye nke ya, onye na-ahụ maka ọrụ nokpuru atụmatụ ahụ, bụ Operations Manager, Oriakụ Uche Nwizugbo rịọkwàrà ndị ahụ ka ha na-echèta ndị ọlụsị, mgbe ha na-arụnye ihe ọbụla ha na-arụ, iji wee na-arụnyere ha ebe ha ga-esi na-aga.Nozi ekele ya naha ndị òtù ọrụ ahụ e nyere ya bụ ọzụzụ, maazị Chuks Ilozue sitere okpuru ọchịchị Dunukọfịa bunyèrè gọọmenti steeti ahụ ụkpa ekele maka ya bụ ọmarịcha atụmatụ. O kwèkwazịrị nkwa naha ndị ògbò ya, na ha ga-arụ ọrụ ahụ a hànyèrè ha naka nke ọma nakwa otu o siri kwesi, iji mezupùta ebumnobi e jiri guzobe ya bụ atụmatụ. 